**О б р а з л о ж е њ е**

Правни основ за доношење Одлуке о условима издавања и коришћења Градске карте за употребу дела ауто-пута Е-75 и Е-80 је члан 198. став 16. Закона о накнадама за коришћење јавних добара (''Службени гласник РС'', број 95/2018 и 49/2019) којим је прописано да територијална јединица прописује услове издавања и коришћења Градске карте за употребу дела ауто-пута и члан 37. Статута Града Ниша („Службени лист Града Ниша“, број 88/2008, 143/2016и 18/2019), којим је регулисана надлежност Скупштине Града Ниша.

 Одлуком о условима издавања и коришћења Градске карте за употребу дела ауто-пута Е-75 и Е-80 (путарина) утврђују се начин и услови издавања и коришћења Градске карте за лица са пребивалиштем на подручју градских општина Црвени Крст, Медијана, Палилула, Пантелеј и Нишка Бања.

Одлуком је прописано да се Градска карта издаје физичком лицу са пребивалиштем на подручју градских општина Црвени Крст, Медијана, Палилула, Пантелеј и Нишка Бања, које је власник моторног возила прве категорије регистрованог на територији Града Ниша, односно члану породичног домаћинства тог лица које има пребивалиште на адреси власника возила и које испуњава и друге неопходне услове за издавање Градске карте.

Имајући у виду почетак периода издавања и коришћења Градске карте за употребу дела ауто-пута, неопходно је да ова Одлука ступи на снагу наредног дана од дана објављивања у **„**Службеном листу Града Ниша“, а у складу са одредбама члана 196. Устава Републике Србије (**„**Службени гласник Републике Србије“, број 83/2006 и 98/2006) којима је регулисано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града и Секретаријата за финансије.

**ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

**СЕКРЕТАР**

Владислава Ивковић